Més de trenta intèrprets participaran en la trobada del Dia Internacional de la Música
29 de setembre de 2016

L'Eliana es disposa a celebrar, per segon any consecutiu, el Dia Internacional de la Música. En aquesta ocasió serà a través d'una trobada de músics que aniran passant per la plaça del País Valencià a partir de les 11,30 hores, el diumenge 2 d'octubre, per a interpretar peces de diversos autors. Es tracta d'intèrprets amateurs i algun professional que volen compartir amb la ciutadania la música d'una forma desinteressada.

Un total de 34 músics, la majoria pianistes i cantants, veïns i veïnes de l'Eliana i persones vinculades a la Unió Musical, oferiran al públic el més selecte del seu repertori en un acte d'ambient lúdic i festiu. La iniciativa parteix de la Regidoria de Cultura i la coordinació és a càrrec de Lola Martínez i Andreu Soler, del duo Black & White Keys. Hi haurà actuacions individuals encara que també estan previstos alguns duos i trios.

El Dia Internacional de la Música va ser creat pel Consell Internacional de Música l'any 1975. No obstant açò, va ser la Societat Internacional d'Educació Musical qui va donar un impuls a la celebració l'any de 1980, en declarar-lo com a Dia Internacional. L'objectiu principal d'aquest dia no és només recalcar la importància de l'art musical al voltant del món, sinó també promoure la pau i l'amistat de les nacions a través de la unió que causa la música. Aquest dia se celebra en Espanya l'1 d'octubre de cada any, encara que hi ha alguns països que el celebren el 21 de juny o el 22 de novembre, dia de Santa Cecília.